

**ข้อบังคับมหาวิทยาลัยธรรมศาสตร์**

**ว่าด้วยการประชุมและวิธีดําเนินงานสภามหาวิทยาลัย พ.ศ. ๒๕๕๘**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

โดยที่พระราชบัญญัติมหาวิทยาลัยธรรมศาสตร์ พ.ศ. ๒๕๕๘ มาตรา ๒๔ กําหนดให้การประชุม  
และวิธีการดําเนินงานของสภามหาวิทยาลัยเป็นไปตามข้อบังคับของมหาวิทยาลัย

อาศัยอํานาจตามความในมาตรา ๒๓ และมาตรา ๒๔ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ และโดยมติสภามหาวิทยาลัยในการประชุมครั้งที่ ๘/๒๕๕๘   
เมื่อวันที่ ๑๗ สิงหาคม พ.ศ. ๒๕๕๘ เห็นชอบให้ออกข้อบังคับไว้ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการประชุม  
และวิธีดําเนินงานสภามหาวิทยาลัย พ.ศ. ๒๕๕๘”

**ข้อ ๒** ข้อบังคับนี้ให้ใช้บังคับถัดจากวันประกาศเป็นต้นไป

**ข้อ ๓** ให้นายกสภามหาวิทยาลัยเป็นผู้รักษาการตามข้อบังคับนี้ และให้มีอํานาจออกประกาศ หรือคําสั่งเพื่อปฏิบัติให้เป็นไปตามข้อบังคับนี้

**ลักษณะ ๑**

**การดําเนินงานสภามหาวิทยาลัย**

------------------

**หมวด ๑**

การปฏิบัติหน้าที่ของนายกสภามหาวิทยาลัย อุปนายกสภามหาวิทยาลัย

**ข้อ ๔** ให้นายกสภามหาวิทยาลัย ปฏิบัติหน้าที่ดังต่อไปนี้

(๑) ควบคุมและดําเนินกิจการของสภามหาวิทยาลัย

(๒) เป็นผู้แทนของสภามหาวิทยาลัยในกิจการของสภามหาวิทยาลัย

(๓) เป็นผู้ลงนามในหนังสือ หรือเอกสารสําคัญของมหาวิทยาลัยที่ออกโดยสภามหาวิทยาลัย

(๔) เป็นผู้ลงนามในคําสั่งแต่งตั้งคณะกรรมการ คณะอนุกรรมการ หรือคณะบุคคล   
เพื่อปฏิบัติงานตามที่สภามหาวิทยาลัยมอบหมาย หรือมอบอํานาจให้อธิการบดี หรือผู้ดํารงตําแหน่งอื่น  
ในมหาวิทยาลัยปฏิบัติหน้าที่ หรือปฏิบัติการแทนตามมติสภามหาวิทยาลัย

(๕) อํานาจหน้าที่อื่นที่กําหนดไว้ในกฎหมาย ระเบียบ ข้อบังคับ หรือประกาศของมหาวิทยาลัย  
 ในการประชุมสภามหาวิทยาลัย ให้นายกสภามหาวิทยาลัยเป็นประธานของการประชุม   
และให้มีหน้าที่ดําเนินการประชุมให้เป็นไปด้วยความเป็นระเบียบเรียบร้อย และเพื่อการนี้  
ให้นายกสภามหาวิทยาลัยมีอํานาจออกคําสั่งใด ๆ เพื่อรักษาความสงบเรียบร้อยของการประชุม  
ได้ตามความเหมาะสม

**ข้อ ๕** ให้อุปนายกสภามหาวิทยาลัยมีหน้าที่ช่วยนายกสภามหาวิทยาลัย   
ในกิจการของสภามหาวิทยาลัยตามที่นายกสภามหาวิทยาลัยมอบหมาย และในกรณีที่นายกสภามหาวิทยาลัย  
ไม่อาจปฏิบัติหน้าที่ได้ หรือเมื่อไม่มีผู้ดํารงตําแหน่งนายกสภามหาวิทยาลัย ให้อุปนายกสภามหาวิทยาลัยทําหน้าที่แทนนายกสภามหาวิทยาลัย

ในการประชุมสภามหาวิทยาลัย หากนายกสภามหาวิทยาลัยไม่อยู่หรือไม่สามารถปฏิบัติหน้าที่ได้   
ให้อุปนายกสภามหาวิทยาลัยเป็นประธานที่ประชุมแทน และให้มีอํานาจและหน้าที่เช่นเดียวกับ  
นายกสภามหาวิทยาลัยตามที่กําหนดไว้ในข้อ ๔ วรรคสอง

**หมวด ๒**

การปฏิบัติหน้าที่ของเลขานุการสภามหาวิทยาลัย

**ข้อ ๖** ให้เลขานุการสภามหาวิทยาลัยดําเนินการตามอํานาจหน้าที่ของสภามหาวิทยาลัยให้เป็นไป ด้วยความเรียบร้อยดังต่อไปนี้

(๑) จัดระเบียบวาระเสนอต่อนายกสภามหาวิทยาลัย

(๒) นัดประชุมสภามหาวิทยาลัยตามมติสภามหาวิทยาลัยหรือตามที่นายกสภามหาวิทยาลัยกําหนด

(๓) สนับสนุนและอํานวยความสะดวกแก่ประธานที่ประชุมสภามหาวิทยาลัย ในการดูแลควบคุมการประชุมสภามหาวิทยาลัยให้เป็นไปด้วยความเป็นระเบียบเรียบร้อย

(๔) จัดทํารายงานการประชุมเพื่อนําเสนอสภามหาวิทยาลัยในระเบียบวาระรับรองรายงาน  
การประชุม และดําเนินการแก้ไขรายงานการประชุมตามความเห็นของที่ประชุม ในกรณีที่ที่ประชุม  
สภามหาวิทยาลัยมีมติให้แก้ไขรายงานการประชุม

(๕) แจ้งมติหรือความเห็นของที่ประชุมให้อธิการบดี หัวหน้าส่วนงาน หรือผู้ที่จะต้องปฏิบัติ  
ตามมติหรือความเห็นของสภามหาวิทยาลัยนั้นได้ทราบและปฏิบัติให้เป็นไปตามมติหรือความเห็นนั้น   
รวมทั้งให้รายงานผลการปฏิบัติการนั้นให้มหาวิทยาลัยทราบด้วย

(๖) ปฏิบัติหน้าที่อื่นที่นายกสภามหาวิทยาลัยมอบหมาย

(๗) ควบคุม ดูแล และสั่งการปฏิบัติงานของสำนักงานสภามหาวิทยาลัยตามที่อธิการบดีมอบหมายให้ปฏิบัติหน้าที่แทน

**หมวด ๓**

สำนักงานสภามหาวิทยาลัย

**ข้อ ๗** สำนักงานสภามหาวิทยาลัยมีหน้าที่สนับสนุนการดำเนินงานของสภามหาวิทยาลัย  
รับผิดชอบการบริหารงานธุรการทั่วไป และอำนาจหน้าที่อื่นที่กำหนดไว้ตามข้อบังคับมหาวิทยาลัย  
ที่ว่าด้วยส่วนงานของมหาวิทยาลัย

การแบ่งส่วนงานภายในสำนักงานสภามหาวิทยาลัย ให้เป็นไปตามช้อบังคับมหาวิทยาลัย  
ที่ว่าด้วยการแบ่งส่วนงานภายใน

ในสำนักงานสภามหาวิทยาลัย ให้มีผู้อำนวยการสำนักงานสภามหาวิทยาลัยคนหนึ่ง  
เป็นผู้บังคับบัญชาและรับผิดชอบงานของสำนักงานสภามหาวิทยาลัย

คุณสมบัติ หลักเกณฑ์ และวิธีการแต่งตั้ง และอำนาจหน้าที่ของผู้อำนวยการสำนักงาน  
สภามหาวิทยาลัยให้เป็นไปตามข้อบังคับมหาวิทยาลัย

**ลักษณะ ๒**

**การประชุมสภามหาวิทยาลัย**

**----------------**

**หมวด ๑**

การเสนอเรื่องเข้าระเบียบวาระการประชุม

**ข้อ ๘** ผู้มีสิทธิเสนอเรื่องเข้าระเบียบวาระการประชุมสภามหาวิทยาลัย ได้แก่

(๑) นายกสภามหาวิทยาลัย

(๒) อธิการบดี

(๓) กรรมการสภามหาวิทยาลัย

**ข้อ ๙** การเสนอเรื่องเข้าระเบียบวาระการประชุม ให้ทำเป็นหนังสือถึงนายกสภามหาวิทยาลัย เพื่อพิจารณาสั่งการให้บรรจุเข้าระเบียบวาระของการประชุมสภามหาวิทยาลัย

**หมวด ๒**

การเรียกประชุม

**ข้อ ๑๐** ให้นายกสภามหาวิทยาลัยเรียกประชุมสภามหาวิทยาลัยอย่างน้อยเดือนละหนึ่งครั้ง  
แต่หากเห็นว่าในเดือนใดไม่มีเรื่องที่จะบรรจุเข้าเป็นระเบียบวาระการประชุม หรือมีเหตุการณ์ร้ายแรงที่ทำให้เกิดความไม่สะดวกในการประชุมและไม่มีเรื่องเร่งด่วนที่จะต้องประชุมในเดือนนั้น นายกสภามหาวิทยาลัยอาจสั่งให้งดการประชุมในเดือนนั้นก็ได้

กรรมการสภามหาวิทยาลัยตั้งแต่สามคนขึ้นไปร้องขอให้จัดการประชุมเร่งด่วน  
เพื่อพิจารณาระเบียบวาระซึ่งเป็นเรื่องผลประโยชน์สำคัญของมหาวิทยาลัย หรือหากไม่มีการประชุมเพื่อพิจารณา  
ในเรื่องนั้นแล้วจะทำให้มหาวิทยาลัยเสียหายอย่างร้ายแรง นายกสภามหาวิทยาลัยอาจเรียกประชุม  
สภามหาวิทยาลัยเป็นการเร่งด่วนได้

การเรียกประชุมสภามหาวิทยาลัยต้องแจ้งให้กรรมการสภามหาวิทยาลัยทุกคนได้ทราบ  
ก่อนวันประชุมไม่น้อยกว่าสามวัน เว้นแต่กรณีการประชุมตามวรรคสอง อาจแจ้งน้อยกว่าสามวันก็ได้

**ข้อ ๑๑** ให้เลขานุการสภามหาวิทยาลัยออกหนังสือแจ้งกำหนดเวลาและสถานที่ประชุม  
พร้อมกับจัดส่งระเบียบวาระการประชุมพร้อมเอกสารประกอบการพิจารณาให้กรรมการสภามหาวิทยาลัย  
ทุกคนทราบก่อนการประชุม

ในกรณีที่เป็นเรื่องลับ หรือมีเหตุผลความจำเป็น หรือเป็นกรณีเร่งด่วน นายกสภามหาวิทยาลัยอาจสั่งให้บรรจุระเบียบวาระการประชุมเพิ่มเติมในขณะที่มีการประชุมแล้ว ในกรณีนี้ให้แจ้งระเบียบวาระนั้น  
และจัดส่งเอกสารประกอบการพิจารณาให้ที่ประชุมทราบก่อนการพิจารณาระเบียบวาระนั้นก็ได้

**หมวด ๓**

การพิจารณา

**ข้อ ๑๒** การประชุมสภามหาวิทยาลัยให้พิจารณาเรียงลำดับระเบียบวาระการประชุม ดังนี้

(๑) เรื่องแจ้งเพื่อทราบ

(๒) เรื่องรับรองรายงานการประชุม

(๓) เรื่องสืบเนื่องหรือเรื่องค้างการประชุมจากการประชุมคราวก่อน

(๔) เรื่องเพื่อพิจารณา

(๕) เรื่องอื่น ๆ

ในกรณีที่มีเหตุผลเพื่อประโยชน์หรือความสะดวกแก่การประชุม หรือเป็นเรื่องเร่งด่วน   
หรือสืบเนื่องกัน นายกสภามหาวิทยาลัยอาจสั่งให้พิจารณาระเบียบวาระการประชุมเรื่องหนึ่งเรื่องใด  
เป็นลำดับก่อนหรือหลังแตกต่างจากการเรียงลำดับตามวรรคหนึ่งก็ได้

**ข้อ ๑๓** ในการประชุมสภามหาวิทยาลัยต้องมีกรรมการสภามหาวิทยาลัยมาประชุม  
ไม่น้อยกว่ากึ่งหนึ่งของจํานวนกรรมการสภามหาวิทยาลัยทั้งหมดเท่าที่มี จึงจะเป็นองค์ประชุม

ในการประชุมสภามหาวิทยาลัยทุกครั้ง ให้เลขานุการสภามหาวิทยาลัยจัดให้   
กรรมการสภามหาวิทยาลัยและผู้เข้าร่วมการประชุมทุกคนลงลายมือชื่อเข้าร่วมการประชุมเก็บไว้เป็นหลักฐาน

**ข้อ ๑๔** กรรมการสภามหาวิทยาลัยที่เป็นผู้มีส่วนได้ส่วนเสีย หรือมีสภาพร้ายแรงอันอาจทําให้การพิจารณาของสภามหาวิทยาลัยในเรื่องใดไม่เป็นกลาง กรรมการสภามหาวิทยาลัยผู้นั้นไม่สามารถประชุม  
เพื่อพิจารณาในระเบียบวาระเรื่องนั้นได้

ในกรณีที่กรรมการสภามหาวิทยาลัยคนใดเห็นว่าตนมีกรณีตามวรรคหนึ่ง   
ให้แจ้งแก่ประธานที่ประชุมทราบ และออกจากการประชุมในระเบียบวาระเรื่องนั้น เพื่อการนี้  
ให้เลขานุการสภามหาวิทยาลัยบันทึกเหตุการณ์ไว้ในรายงานการประชุม

ในกรณีที่มีคู่กรณีหรือกรรมการสภามหาวิทยาลัยคนใดทักท้วงในการประชุม   
หรือแจ้งเป็นหนังสือต่อสภามหาวิทยาลัยก่อนการประชุมว่า กรรมการสภามหาวิทยาลัยคนหนึ่งคนใด  
มีกรณีตามวรรคหนึ่ง ให้สภามหาวิทยาลัยพิจารณาว่ากรรมการสภามหาวิทยาลัยคนที่ถูกทักท้วงนั้น  
มีกรณีตามวรรคหนึ่งหรือไม่ หากพบว่ามีกรณีตามที่ถูกทักท้วงจริงให้กรรมการสภามหาวิทยาลัยผู้นั้น  
ออกจากการประชุมในระเบียบวาระเรื่องนั้น เพื่อการนี้ให้เลขานุการสภามหาวิทยาลัยบันทึกเหตุการณ์  
ไว้ในรายงานการประชุม

**ข้อ ๑๕** ในการประชุมสภามหาวิทยาลัย ประธานที่ประชุมจะต้องเปิดโอกาสให้   
กรรมการสภามหาวิทยาลัยทุกคนได้แสดงความคิดเห็นอย่างเป็นอิสระและทั่วถึง

ในการแสดงความเห็นของกรรมการสภามหาวิทยาลัยต้องกระชับ อยู่ในประเด็น ใช้ถ้อยคําสุภาพ และต้องคํานึงถึงมารยาทของการประชุม

**หมวด ๔**

การลงมติ

**ข้อ ๑๖** นอกจากจะมีกฎหมาย ข้อบังคับ ระเบียบ หรือประกาศของมหาวิทยาลัยกําหนดไว้   
เป็นอย่างอื่น การลงมติของสภามหาวิทยาลัยให้ถือเสียงข้างมากของผู้เข้าร่วมประชุม

ในกรณีการลงมติได้คะแนนเสียงเท่ากัน ให้ประธานที่ประชุมมีอํานาจชี้ขาด

**ข้อ ๑๗** ในการพิจารณาเรื่องหนึ่งเรื่องใด ถ้าหากไม่มีกรรมการสภามหาวิทยาลัย   
แสดงความคิดเห็นเป็นอย่างอื่น หรือไม่ทักท้วง ประธานที่ประชุมอาจสรุปการประชุมเพื่อพิจารณาในเรื่องนั้นว่า   
ที่ประชุมพิจารณาแล้วมีความเห็นอย่างไรและมีมติอย่างไร ในการนี้ให้ถือว่าการสรุปของประธานนั้น  
เป็นมติของที่ประชุม

**ข้อ ๑๘** การลงมติในการประชุมสภามหาวิทยาลัยให้กระทําโดยเปิดเผย เว้นแต่   
ที่ประชุมพิจารณาแล้วมีมติให้ลงมติแบบลับ

การลงมติแบบลับให้กระทําการ โดยใช้วิธีการที่เหมาะสมตามสมควรและเพียงพอ  
แก่การทําให้การลงความเห็นของกรรมการสภามหาวิทยาลัยแต่ละคนเป็นความลับเฉพาะตัวผู้ออกเสียงเท่านั้น

**หมวด ๕**

การเลือกอุปนายกสภามหาวิทยาลัย

**ข้อ ๑๙** เมื่อมีกรณีที่ต้องเลือกอุปนายกสภามหาวิทยาลัย ให้เลขานุการสภามหาวิทยาลัยบรรจุ ระเบียบวาระดังกล่าวในการประชุมสภามหาวิทยาลัยเพื่อให้สภามหาวิทยาลัยพิจารณา

การเลือกอุปนายกสภามหาวิทยาลัยตามวรรคหนึ่งให้เป็นไปตามวิธีการที่สภามหาวิทยาลัยกําหนด

**หมวด ๖**

รายงานการประชุมสภามหาวิทยาลัย

**ข้อ ๒๐** รายงานการประชุมสภามหาวิทยาลัย ให้เป็นไปตามรูปแบบที่เลขานุการ  
สภามหาวิทยาลัยโดยความเห็นชอบของนายกสภามหาวิทยาลัยกําหนด

**ข้อ ๒๑** เพื่อตรวจสอบความถูกต้องของรายงานการประชุมสภามหาวิทยาลัย ก่อนการพิจารณา รับรองรายงานการประชุม สภามหาวิทยาลัยอาจแต่งตั้งคณะกรรมการตรวจพิจารณาความถูกต้องของรายงาน  
การประชุมสภามหาวิทยาลัย ซึ่งประกอบด้วย เลขานุการสภามหาวิทยาลัยเป็นประธาน   
และกรรมการจากกรรมการสภามหาวิทยาลัยที่สภามหาวิทยาลัยมอบหมายอีกจํานวนไม่เกินสามคนก็ได้

ให้คณะกรรมการตามวรรคหนึ่ง มีหน้าที่ตรวจสอบความถูกต้องและความเหมาะสม  
ของรายงานการประชุมสภามหาวิทยาลัยก่อนการรับรองรายงานการประชุม และอํานาจหน้าที่อื่น  
ที่สภามหาวิทยาลัยมอบหมายก็ได้

**ข้อ ๒๒** ในการพิจารณารับรองรายงานการประชุม กรรมการสภามหาวิทยาลัยจะขอแก้ไขรายงานการประชุมให้มีข้อความที่ถูกต้องตามความเป็นจริงและเหมาะสมก็ได้ แต่การจะแก้ไขรายงานการประชุมตามที่กรรมการสภามหาวิทยาลัยผู้นั้นเสนอหรือไม่ ให้เป็นไปตามมติสภามหาวิทยาลัย

ในการพิจารณารายงานการประชุม หากมีกรรมการสภามหาวิทยาลัยเสนอให้มีการแก้ไข  
รายงานการประชุมในส่วนใดแล้ว แต่ที่ประชุมไม่เห็นชอบด้วย กรรมการสภามหาวิทยาลัยที่เสนอขอแก้ไข  
รายงานการประชุมนั้นอาจขอให้บันทึกความเห็นของตนไว้เป็นหลักฐานก็ได้

การขอให้แก้ไขรายงานการประชุมในส่วนที่เป็นมติและเหตุผลของมติที่ประชุม ไม่สามารถทําได้   
เว้นแต่การขอให้แก้ไขถ้อยคําให้ถูกต้องตามมติที่ประชุม

**หมวด ๗**

การปฏิบัติตามมติสภามหาวิทยาลัยและรายงานผลการปฏิบัติการตามมติสภามหาวิทยาลัย

**ข้อ ๒๓** เมื่อสภามหาวิทยาลัยมีมติในเรื่องใดแล้ว ให้เลขานุการสภามหาวิทยาลัยทําหนังสือ   
แจ้งมติสภามหาวิทยาลัยนั้นให้แก่ผู้เกี่ยวข้องได้ทราบและปฏิบัติการให้เป็นไปตามมตินั้น   
และให้รายงานผลการปฏิบัติการนั้นให้สภามหาวิทยาลัยทราบ

**ข้อ ๒๔** เมื่อสภามหาวิทยาลัยได้ออกข้อบังคับมหาวิทยาลัยในเรื่องใด   
ให้เลขานุการสภามหาวิทยาลัย มีหนังสือแจ้งให้หน่วยงานที่รับผิดชอบงานด้านนิติการของมหาวิทยาลัยดําเนินการประกาศให้ทราบเป็นการทั่วไปในมหาวิทยาลัย

ในกรณีที่สภามหาวิทยาลัยออกข้อบังคับที่กฎหมายกําหนดให้ต้องนําไปประกาศ  
ในราชกิจจานุเบกษา ให้เลขานุการสภามหาวิทยาลัยมีหนังสือแจ้งให้หน่วยงานที่รับผิดชอบงานด้านนิติการ ดําเนินการส่งข้อบังคับนั้นไปประกาศในราชกิจจานุเบกษา และเมื่อมีประกาศในราชกิจจานุเบกษาแล้ว   
ให้หน่วยงานที่รับผิดชอบงานด้านนิติการ รายงานแจ้งให้สภามหาวิทยาลัยทราบ

ประกาศ ณ วันที่ ๒๕ สิงหาคม พ.ศ. ๒๕๕๘

(ศาสตราจารย์พิเศษ นรนิติ เศรษฐบุตร)นายกสภามหาวิทยาลัย